# Swyddog Gwybodfan Celf y DU

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | IPO |
| Tîm: |  | Y Celfyddydau (Celfyddydau Rhyngwladol Cymru) |
| Adrodd i'r: |  | Swyddog Ewropeaidd |
| Rheoli staff: |  | Dim cyfrifoldeb rheoli staff |
| Lleoliad: |  | Hyblyg - gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Achlysurol |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Celfyddydau Rhyngwladol Cymru (CRhC) yw asiantaeth ryngwladol Cyngor Celfyddydau Cymru. CRhC yw'r porth rhwng y celfyddydau yng Nghymru a'r byd. Fel melin drafod ar gyfer Cyngor Celfyddydau Cymru a'r celfyddydau yng Nghymru, mae CRhC yn darparu arbenigedd ac arweiniad proffesiynol er mwyn helpu Cyngor Celfyddydau Cymru i ymchwilio, profi a chyflawni ei amcanion rhyngwladol.

Amcanion a phwrpas CRhC yw:

* sicrhau bod artistiaid Cymreig yn ymgysylltu ar lefel ryngwladol
* helpu i ddatblygu a chyfoethogi arferion ac uchelgeisiau artistig
* datblygu cyfleoedd rhyngwladol newydd ar gyfer celfyddydau a diwylliant Cymru
* buddsoddi mewn cydweithredu artistig sy'n ysbrydoli ac yn cysylltu pobl a chymunedau.

Mae'r amcanion ymgysylltu allweddol yn cynnwys:

* sicrhau bod artistiaid Cymreig yn ymgysylltu ar lefel ryngwladol
* helpu i ddatblygu a chyfoethogi arferion ac uchelgeisiau artistig yng Nghymru
* meithrin cyfleoedd rhyngwladol newydd ar gyfer celfyddydau a diwylliant Cymru
* buddsoddi mewn cydweithredu artistig sy'n ysbrydoli ac yn cysylltu pobl a chymunedau.

CRhC sy’n arwain prosiect Gwybodfan Celf y DU yn rhan o'r rhwydwaith o Wybodfannau On The Move. Menter beilot i gynorthwyo sector y celfyddydau a gwybodaeth am faterion ymarferol o ran symudedd yw Gwybodfan Celf y DU. CRhC fydd yn arwain cyfnod cyntaf y prosiect ar ran Cyngor Celfyddydau Cymru mewn partneriaeth â Chyngor Celfyddydau Lloegr, Creative Scotland, Cyngor Celfyddydau Gogledd Iwerddon gyda chefnogaeth Tamizdat ac Ysgol y Gyfraith ym Mhrifysgol Caerdydd, a buddsoddiad o Llywodraeth Cymru a Llywodraeth yr Alban.

Nod y rôl ryngwladol bwrpasol yma yw sicrhau ein bod ni, a'n cyd-asiantaethau ar draws y DU yn gallu cynorthwyo sefydliadau'r celfyddydau i ddenu artistiaid rhyngwladol i Gymru a'r DU o fewn model newydd Prydain Fyd-eang y tu allan i'r UE.

Y Swyddog Gwybodfan fydd y prif bwynt cyswllt i bartneriaid, unigolion a sefydliadau. Byddant yn trefnu achlysuron, yn helpu i ddatblygu deunyddiau ymarferol, yn diweddaru tudalennau gwe ac yn cyfeirio pobl at adnoddau/ffynonellau eraill o wybodaeth, gan gynnwys lle bo gwybodaeth am symudedd artistiaid allan o'r DU i'r UE/i weddill y byd.

Trwy gydweithio’n agos â'r Swyddogion Datblygu yn y pedwar Cyngor Celfyddydau, byddant yn sicrhau gwasanaeth effeithlon ac effeithiol ar gyfer unigolion a'r sefydliad.

Bydd y Swyddog Gwybodfan yn helpu i gasglu data ac ymchwil ym maes symudedd artistiaid, sy'n angenrheidiol er mwyn datblygu ac addasu'r Wybodfan, ac fel sylfaen ar gyfer eiriolaeth yng ngwaith symudedd diwylliannol y DU.

Gellir gofyn i'r Swyddog Gwybodfan asesu a monitro'r Gronfa Cyfleoedd Rhyngwladol a grantiau eraill sy'n gysylltiedig â phrosiectau'r Loteri.

Fel darparydd gwasanaeth rheng flaen o safon, bydd y Swyddog Gwybodfan yn gweithredu fel eiriolwr dros Gyngor Celfyddydau Cymru, ei waith a'r gweithgareddau y mae'n eu cynnal, a bydd yn helpu i hyrwyddo a datblygu perthnasau cydweithredol ag artistiaid a sefydliadau'r celfyddydau.

Bydd disgwyl i'r Swyddog Gwybodfan ddefnyddio’r cyfryngau ar lein a chymdeithasol, darlledu a phrint i gyrraedd cynulleidfaoedd.

### Prif gyfrifoldebau

Sefydlu a datblygu rhwydwaith Gwybodfan y DU – gyda chefnogaeth y partneriaid, helpu i ddatblygu partneriaeth Gwybodfan y DU er mwyn ymateb i angen artistiaid/y sector am wybodaeth, yn ogystal â darparu sylfaen ar gyfer eiriolaeth yng ngwaith symudedd diwylliannol y DU.

Cyngor a gwybodaeth – cynnig gwybodaeth, cymorth ac arweiniad wrth ymateb i geisiadau am gymorth neu gyngor gan gydweithwyr, artistiaid a sefydliadau, gyda ffocws penodol ar gyfeirio pobl at ffynonellau gwybodaeth ymarferol ar symudedd artistiaid i mewn i'r DU o'r UE/gweddill y byd ar faterion fel teithebau (fisas), treth a nawdd cymdeithasol.

Ymchwil a deallusrwydd – casglu data ym maes symudedd artistiaid rhyngwladol i mewn i'r DU, datblygu a pharatoi gwybodaeth a deunyddiau briffio.

Cynnwys a chopi Gwybodfan Symudedd i'r DU – cynhyrchu gwybodaeth reolaidd o safon uchel, a datblygu cronfa o gynnwys mewn fformat creadigol amlgyfrwng i'r gwahanol bartneriaid a phobl eraill ei defnyddio mewn amryw o fformatau.

Ymgysylltu partneriaid – helpu i gyflawni'r gwaith partneriaeth sy’n datblygu gyda Chyngor Celfyddydau Lloegr, Creative Scotland, Cyngor Celfyddydau Gogledd Iwerddon, adrannau ac asiantaethau Llywodraeth y DU a'r Llywodraethau Datganoledig.

Gyda chefnogaeth y partneriaid, sefydlu perthnasoedd newydd a chynnal ymgysylltiad y rhanddeiliaid presennol.

Cyllid - hwyluso defnydd effeithiol o gronfeydd rhyngwladol Cyngor Celfyddydau Cymru trwy gynghori ar geisiadau am gyllid a'u hasesu, a chymryd rhan mewn cyfarfodydd i wneud penderfyniadau am grantiau.

Ymgyrchoedd ac achlysuron - trefnu, cynllunio a gweinyddu achlysuron ar lein ac wyneb yn wyneb ar symudedd artistiaid.

Helpu i gyflawni prosiectau ac achlysuron sy'n ymwneud â rhaglen ryngwladol CRhC.

Gweinyddiaeth – trefnu cyfarfodydd y bartneriaeth a’r rhanddeiliaid.

Helpu i baratoi cynlluniau a chyllidebau Gwybodfan.

Polisi – cyfrannu at ddatblygiad polisi a strategaeth Ewropeaidd a rhyngwladol.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Gradd ym maes y celfyddydau a/neu brofiad proffesiynol perthnasol ym myd y celfyddydau |  |
| **Gwybodaeth** | * Gwybodaeth am weithio ym myd y celfyddydau ar lefel ryngwladol * Angerdd dros y celfyddydau a'r gallu i reoli mentrau a strategaethau sy'n datblygu blaenoriaethau Cyngor y Celfyddydau a'u rhoi ar waith * Gwybodaeth gadarn am y celfyddydau (gan gynnwys arferion cyfoes ym maes y celfyddydau a chelfyddydau Cymru a'r DU) * Dealltwriaeth drylwyr am faterion cydraddoldeb a'u cymhwyso'n ymarferol i waith Cyngor y Celfyddydau * Cynefindra â materion ariannol a busnes – y gallu i asesu a chlustnodi problemau sy’n ymwneud â’r sefydliad | * Gwybodaeth am y materion sy'n wynebu artistiaid o ran mewnfudo a theithebau |
| **Sgiliau** | * Sgiliau TG a gweinyddu hyfedr * Sgiliau ym maes y cyfryngau cymdeithasol * Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol. Meithrin a chynnal perthnasau effeithiol, yn fewnol ac yn allanol |  |
| **Profiad** | * Profiad o lunio polisi cyhoeddus ac o reoli prosiectau * Cynefindra â pholisïau Celfyddydau Rhyngwladol | * Profiad o weithio mewn amgylchedd rhyngwladol * Ymwybyddiaeth am Bolisïau Mewnfudo yn y maes Diwylliannol, a phrofiad ohonynt |
| **Nodweddion** | * Y gallu i reoli a chyflawni rhaglen amrywiol o brosiectau a thasgau * Ffocws ar ddeilliannau a'r penderfyniad i yrru prosiectau a thasgau nes eu cwblhau'n ymarferol * Y gallu i wneud penderfyniadau o fewn y fframwaith a bennwyd, a dealltwriaeth o'r prosesau a'r gweithdrefnau sy’n ymwneud â’r penderfyniadau hyn * Y gallu i ofalu am eich hun ac i weithio heb fawr o oruchwyliaeth uniongyrchol * Ymrwymiad i ddatblygiad proffesiynol parhaus * Y gallu a'r parodrwydd i deithio ledled Cymru, y DU a/neu dramor yn achlysurol, ac i weithio oriau anghymdeithasol pan fo angen |  |
| **Y Gymraeg** |  | * Rhuglder yn y Gymraeg ac mewn ieithoedd Ewropeaidd eraill (ysgrifenedig a llafar) |